Benjamin Gregory

**Benjamin «Ben» Gregory** (født 21. november 1990 i Chertsey) er en britisk friidrettsutøver som konkurrerer i mangekamp. Hans fremste meritter er gull i sjukamp under det engelsk-walisiske mesterskapet i mangekamp innendørs 2015 og gull i tikamp under det skotske mesterskapet i mangekamp 2017. 

## Idrettskarriere
### 2006
Gregory ble U17-utøver i 2006. Han vant stavsprang i U17-klassen i det walisiske mesterskapet i friidrett innendørs, og kom på fjerdeplass i samme øvelse i U17-klassen i det sørengelske mesterskapet innendørs.  Også utendørs kom han på fjerdeplass i stavsprang i det sørengelske U17-mesterskapet, og han fikk samme plass i det engelske skolemesterskapet (Sainsbury English Schools Championships). I det engelske U17-mesterskapet i mangekamp (AAA U17 Combined Events Championships) kom han på fjerdeplass i tikamp sammenlagt, og i det engelske skolemesterskapet kom han på åttendeplass.

### 2007
I 2007 kom han på tredjeplass i femkamp under det sørengelske U17-mesterskapet i mangekamp innendørs. I det åpne engelske juniormesterskapet i friidrett innendørs (England Athletics Open Championships) vant han stavsprang i U17-klassen, med ny personlig rekord på 4,31 meter. I mars kom han på fjerdeplass i det åpne engelske U17-mesterskapet i mangekamp, med 3187 poeng i femkamp. 

I det walisiske juniormesterskapet utendørs vant Gregory stavsprang, med 4,20 meter, og fikk sølv i lengdehopp og spydkast. Han vant også spydkast i det engelske skolemesterskapet, Sainsbury English Schools Championships. I august kom han på andreplass i tikamp under et engelske U17-mesterskapet i mangekamp, med ny personlig rekord på 6439 poeng, bak David Guest. I det engelske skolemesterskapet i mangekamp kom han på andreplass i åttekamp.

### 2008
I 2008 konkurrerte Gregory i U20-klassen. Han kom på tredjeplass i femkamp under det åpne sørengelske U20-mesterskapet i mangekamp innendørs (SEAA U17/U15 Combined Events Championships & Senior/U20 Open), og han kom på fjerdeplass i sjukamp i U20-klassen under det engelske mesterskapet i mangekamp for U20 og seniorer. Han deltok også i det engelske mesterskapet i friidrett for U20/U17/U15, og kom der på åttendeplass i stavsprang i U20-klassen. Han ble tatt ut til å delta i landskampen i mangekamp mot Frankrike og Spania i mars, og kom der på sjetteplass i sjukamp med ny personlig rekord på 4956 poeng. 

Han deltok i engelsk mesterskap i mangekamp 2008, og kom der på tredjeplass i tikamp i U20-klassen med ny personlig rekord på 6472 poeng. Denne rekorden forbedret han i Combined Events International i Ashford i juli, til 6749 poeng. I det engelske skolemesterskapet i mangekamp kom han på tredjeplass. 

### 2009
I januar deltok Gregory i det engelske U20-mesterskapet i mangekamp innendørs (England Athletics Combined Events Championships), og kom der på tredjeplass. I det engelske juniormesterskapet i friidrett innendørs (U20/U17/U15) kom han på femteplass i stavsprang og sjetteplass på 60 meter hekk. Hans endelige personlig rekord i tikamp i U20-klassen satte han 13. - 14. juni 2009, da han kom på fjerdeplass i U20-klassen under det engelske mesterskapet i mangekamp i Stoke. Han fikk der 7147 poeng. 

### 2010
Han ble U23-utøver i 2010, og passerte 5-metersgrensen den 24. februar, da han hoppet 5,05 meter under Birmingham v Brunel v Loughborough v Bath v UWIC Inter University Match. Han vant stavsprang under BUCS-mesterskapet i friidrett innendørs (British Universities & Colleges Sport), med 4,95 meter, og under BUCS-mesterskapet utendørs i mai kom han på tredjeplass i denne øvelsen. Han deltok i det engelske mesterskapet i mangekamp i juni, men fullførte ikke tikampen der. Han brøt 5-metersgrensen i stavsprang utendørs i dette mesterskapet, da han hoppet 5,16 meter. Han fikk sølv i stavsprang under det walisiske mesterskapet i friidrett, bak Scott Simpson. 

Gregory ble tatt ut til å representere Storbritannia under Europacupen i mangekamp i 2010, der Storbritannia deltok i *first league*, som er nest øverste divisjon. Han scoret til sammen 7233 poeng, som var 12. beste individuelle resultat, og det britiske herrelaget kom på tredjeplass sammenlagt med 21.991 poeng. De beholdte dermed plassen sin i first league i 2011.

Han deltok også i Samveldelekene 2010 i Delhi i India, og scoret der til sammen 7383 poeng og endte på sjetteplass. Dette var ny personlig rekord. 

### 2011
I begynnelsen av juni deltok han i det engelske mesterskapet i mangekamp, og kom der på fjerdeplass i seniorklassen. Han deltok i stavsprang i det britiske mesterskapet i friidrett 2010, som også var uttakning til VM i friidrett, men han kom der på åttendeplass med 4,95 meter, og ble ikke tatt ut til VM i Sør-Korea. Under MONDO Keien Meeting i juli satte han personlig rekord på 800 meter med tiden 2:17,68. 

### 2012
I det engelske mesterskapet i mangekamp innendørs 2012 kom Gregory på andreplass, bak Daniel Gardiner. Han satte ny personlig rekord i sjukamp innendørs under et internasjonalt stevne i Praha i slutten av januar, der han scoret 5582 poeng og kom på sjetteplass. Han deltok i det britiske mesterskapet innendørs, som var uttak til EM innendørs, men ble slått ut i forsøksheatet på 60 meter hekk, og fikk ingen gyldige hopp i stavsprang. Under BUCS-mesterskapet innendørs kom han på tredjeplass i lengdehopp og fjerdeplass i stavsprang. Under landskampen i mangekamp mellom Storbritannia, Frankrike og Spania innendørs i mars vant han sjukamp, og forbedret sin personlige rekord til 5650 poeng. 

Utendørs vant han det sørengelske mesterskapet i mangekamp i juni, og i det engelske U23-mesterskapet i friidrett fikk han bronse på 110 meter hekk. Han deltok i International Meerkamp i Nederland, og kom der på tredjeplass. 

### 2013
2013 var hans første år som senior, men han konkurrerte lite denne sesongen. Han deltok i Associação de Atletismo do Algarve i Portugal, der han kom på andreplass på 400 meter og tredjeplass i diskos.

### 2014
2014 startet med det engelsk-walisiske mesterskapet i mangekamp innendørs i Sheffield. Han satte personlig rekord på 60 meter innendørs, med 7,22 sekunder, og kom på andreplass i sjukamp sammenlagt med 5592 poeng. Han deltok også i det britiske mesterskapet i friidrett innendørs, og kom der på ellevteplass i stavsprang. 

I april deltok han i tikamp under Mt SAC Relays/CA Invite Multi-Events i California, og kom der på andreplass. Han satte personlig rekord på 100 meter i dette stevnet, med tiden 11,00. Han kom på sjetteplass i tikamp under det engelske mesterskapet i tikamp i mai, der han satte personlig rekord i spydkast med 58,73 meter. Han vant stavsprang under det walisiske mesterskapet i friidrett, som også var uttakning til Samveldelekene 2014. Han representerte Wales under Samveldelekene, og kom der på sjetteplass i tikamp med ny personlig rekord på 7725 poeng. I Décastar 2014 scoret han 7475 poeng og kom på tiendeplass. 

### 2015
Gregory vant sjukamp under det engelsk-walisiske mesterskapet i mangekamp innendørs 2015, foran Martin Brockman og Daniel Needham. 

Han deltok i Multistars i mai, men fullførte ikke tikampen der. I juni deltok han i Meeting Internacional de Pruebas Combinadas de Arona i Spania, der han kom på femteplass med 7573 poeng, og han ble tatt ut til å delta i Europacupen i mangekamp 2015, der Storbritannia deltok i Super League. Der satte han personlig rekord i diskos med 41,98 meter, og fikk 13. beste resultat individuelt, med 7527 poeng. Storbritannia endte på sjetteplass med 38791 poeng i denne europacupen. I det spanske mesterskapet i friidrett fikk han tredje beste resultat i tikamp, med 7364 poeng. 

### 2016
Han konkurrerte ikke i innendørssesongen 2016. Han satte flere personlige rekorder i starten av utendørssesongen, i mars og april, med 42,14 i diskos under Puma Invitational-stevnet i Phoenix, og 4:23,09 på 1500 meter, 13,51 i kulestøt og 7882 poeng sammenlagt under Mt SAC Relays i april, der han vant tikampen. Han satte også personlig rekord på 110 meter hekk med tiden 14,47 i mai. 

I IAAF World Combined Events Challenge i Tsjekkia kom Gregory på sjetteplass i tikamp, og i det britiske mesterskapet i friidrett 2016 deltok han på 110 meter hekk, men nådde ikke finalen.  

### 2017
Han forbedret sin personlige rekord i sjukamp to ganger gjennom innendørssesongen 2017. Først scoret han 5770 poeng under Multi-Events International i Praha, der han kom på femteplass sammenlagt, og han satte også der personlig rekord i stavsprang innendørs med 5,20 meter. Deretter fikk han 5834 poeng under det skotske mesterskapet i mangekamp, som han vant foran Andrew Murphy og Ingi Kristinsson fra Island. Der satte han også personlig rekorder i lengdehopp, med 7,30 meter, og høydehopp, med 1,99 meter. 

Utendørs kom han på femteplass i tikamp under California Invitational Combined Events, og i Europacupen i mangekamp 2017 fikk han tiende beste resultat individuelt, og Storbritannia endte her på fjerdeplass totalt. Han vant tikamp under det spanske mesterskapet i friidrett utendørs i 2017, og han kom på niendeplass under Décastar 2017 i september. 

## Referanser


## Eksterne lenker
* 
*  Profil hos European Athletics
*  Profil hos All-Athletics 
*  Profil hos The Power of 10
*  Presentasjon hos Multistars 2016